b'\n_START_ARTICLE_\nLetali\xc5\xa1\xc4\x8de Polje\n_START_SECTION_\nZgodovina\n_START_PARAGRAPH_\nLetali\xc5\xa1\xc4\x8de je bilo odprto 20. avgusta 1933, postavil ga je ruski arhitekt Juri Nikolajevi\xc4\x8d \xc5\xa0reter. Obsegalo je 800x60 metrov dolgo travnato stezo, dva hangarja ter glavno letali\xc5\xa1ko poslopje. Pozneje je letali\xc5\xa1\xc4\x8de imelo dve stezi (obe travnati), pri \xc4\x8demer so uporabljali le manj\xc5\xa1o (1150x80 m; smer 116/296), medtem ko ve\xc4\x8dje zaradi slabega pristopa niso uporabljali (1270x80 m; smer 92/272)._NEWLINE_Med drugo svetovno vojno sta letali\xc5\xa1\xc4\x8de uporabljala oba okupatorja: Italija v letih 1941\xe2\x88\x9243 in Nem\xc4\x8dija v letih 1943\xe2\x88\x9245, pri \xc4\x8demer sta letali\xc5\xa1\xc4\x8de posodobila. Po vojni je letali\xc5\xa1\xc4\x8de ostalo izklju\xc4\x8dno voja\xc5\xa1ko, pri \xc4\x8demer je bila tu nastanjena mo\xc4\x8dna voja\xc5\xa1ka eskadrilja. Leta 1954 se je Jugoslovansko vojno letalstvo umaknilo iz letali\xc5\xa1\xc4\x8da (na Letali\xc5\xa1\xc4\x8de Pulj in Bre\xc5\xbeice), tako da je postalo popolnoma civilno._NEWLINE_Z odprtjem letali\xc5\xa1\xc4\x8da Brnik leta 1963 je staro letali\xc5\xa1\xc4\x8de postalo primerno le za manj\xc5\xa1a \xc5\xa1portna letala, s \xc5\xa1irjenjem mesta in pozidavo okolice pa je s\xc4\x8dasoma postalo nevarno in so ga zaprli. Letali\xc5\xa1ka poslopja so bila prepu\xc5\xa1\xc4\x8dena propadanju, razen hangarja, ki je bil delno obnovljen leta 1990. Po razglasitvi za kulturni spomenik lokalnega pomena se je ob\xc4\x8dina objekte namenila obnoviti; leta 2016 je bil zagnan projekt obnove starega kontrolnega stolpa, v katerem naj bi nastal muzej ljubljanskega letalstva, in terminala, po na\xc4\x8drtu namenjenega za gostinski lokal.'